
Forord

Denne boka ble først og fremst skrevet til Human-Etisk Forbunds 50 årsjubileum for Borgerlig konfirmasjon i 2001.

Fra 2007 har seremoniens navn vært Humanistisk konfirmasjon, og sammen med Humanistisk navnefest, Humanistisk gravferd og Humanistisk vigsel er mer enn 250 000 mennesker årlig til stede ved en av forbundets seremonier.

Seremoniene er fortsatt Human-Etisk Forbunds stolthet og er i stadig utvikling.

Denne boka, nå som e-bok, har ennå sin aktualitet for de som vil lære mer om de humanistiske seremoniene.

Med vennlig hilsen

Arnfinn Pettersen

Yngvild Kvaale


Innhold

Innledning

Del 1: Humanistiske seremonier

Seremonienes allmennmenneskelighet



Innledning

En ung gutt i en av våre små kystkommuner hadde valgt Borgerlig konfirmasjon. Moren syntes det hele var noe tøys. Hun mente HEF nærmest hadde stjålet sønnen hennes. Mer enn én gang hadde hun rettet skarpe anklager mot personalet på fylkeskontoret. Under seremonien gikk det opp for henne at gutten hadde stått imot press fra familien i hele 8 måneder. På trappa etterpå fikk hun sagt til våre tillitsvalgte:

– Eg er i grunnen stolt av han!

Dette er ikke en unik historie. Den tilhører heller ikke en fjern fortid. Derimot representerer den en motivasjon for oss som driver med borgerlige seremonier eller humanistiske seremonier, som vi også kaller dem.

Human-Etisk Forbunds største aktivitet er de humanistiske seremoniene: Navnefest, konfirmasjon, bryllup/partnerskap og gravferd. Organisasjonen har i sin formålsparagraf (§ 2) at den skal arbeide for «at alle mennesker skal ha tilbud om fullverdige borgerlige seremonier og livssynstjenester». Gjennom seremoniene ønsker Human-Etisk Forbund – HEF – å styrke humanistiske verdier i samfunnet. Og vårt mål er å tilby seremonier eller seremonitjenester til alle som ønsker å markere livsløpsoverganger på et humanistisk verdigrunnlag, uavhengig av hvor de bor i landet.

I Norge er det sterke tradisjoner for livsløpsmarkeringer, både kulturelt og i familien.

Å tilby seremonier er en viktig del av forbundets arbeid for å legge til rette for valg, noe som i praksis vil si å bidra til reell livssynsfrihet i Norge.

Folk flest går ikke rundt og diskuterer sitt livssyn til daglig. Men når det nærmer seg en livsløpsovergang, blir tanker om livssyn og hvor en hører hjemme viktigere enn ellers. De humanistiske seremoniene er med på å gi folk livssynsidentitet og på å tilføre folks livssyn verdighet og respekt. Seremonier gir hverdagen perspektiv, en retning.

Mennesket er et meningssøkende vesen. I en humanistisk seremoni opplever folk det teoretiske, det etiske og det estetiske som en helhet. Vi kan godta opplevelsene med vårt intellekt såvel som med våre følelser. Det er ikke noe mystisk ved seremoniene eller krav til noen form for underkastelse. Mange som er tilstede ved en humanistisk seremoni opplever en nærhet til det som foregår, opplever at dette angår dem. På den måten er seremoniene med på å synliggjøre hva Human-Etisk Forbund står for.

HEF høster mange lovord for sine seremonier og seremonimedarbeiderne i lokallagene gjør en stor innsats. Men seremoniene kan bli enda bedre. Vi har å gjøre med kvalitetsbevisste «kunder» og de humanistiske seremoniene er en stor utfordring for HEF. Det koster å takle rask vekst, slik forbundet opplever med Borgerlig konfirmasjon, både i form av menneskelige og økonomiske ressurser. Men det kan bli enda «dyrere» å la være. Fra tid til annen kan det være klokt å minne seg selv om at uten seremoniene ville Human-Etisk Forbund knapt vært synlig.

Det er gått 50 år siden den første seremonien i Universi tetets Aula, 6. mai 1951. Den gang deltok 34 borgerlige konfirmanter. Borgerlig konfirmasjon – BK – var det første organiserte tiltaket på vegne av det humanistiske livssyn i Norge. Først 5 år senere, i 1956, ble Human-Etisk Forbund stiftet.

Over hele landet, fra Svalbard i nord til Mandal i sør, vil 50-årsjubileet bli markert ved årets mange seremonier for mer enn 8.700 borgerlige konfirmanter. Prøvetiden for Borgerlig konfirmasjon er definitivt over! «Døgnflua» som mange spådde nord og ned har overlevd!

I jubileumsåret er det en glede å presentere en samling artikler som hver på sin måte belyser fenomenet, begrepet og aktiviteten humanistiske seremonier, og da særlig Borgerlig konfirmasjon.

Helt siden starten har deler av den norske offentligheten rettet anklagende blikk mot Borgerlig konfirmasjon med beskyldninger om at her har vi å gjøre med et tjuveri fra Kirken. Selv i dag er det ennå noen som må ha «sovet i timen». Ordet konfirmasjon er endatil ikke spesifikt kristent. Og hva er det borgerlige konfirmanter bekrefter? Ingenting. Det er det heller ingen av Kirkens konfirmanter som gjør, ifølge konfirmasjonsloven. Tvungen bekreftelse av dåpen ble avskaffet i 1912.

Som minoritet er vi etter hvert blitt vant til kritikk, for ikke å si angrep. Nå er det selvfølgelig tilfredsstillende, ved denne anledning, å ta til motmæle helt på egne premisser. Samtidig har vi med denne boka hatt et ønske om å samle artikler slik at vi har et utgangspunkt for å se kritisk på oss selv.

Historien, fortiden, er interessant nok, men i 50-årsalderen er det enda viktigere å skue framover. Hvilket perspektiv er det vi snakker om? Utviklingen av seremoniene må pågå hele tiden. Seremonienes form og innhold må følge folks liv og tenkning. I løpet av 15 år vil vi trolig få et skille mellom kirke og stat. Forbundet og de humanistiske seremoniene vil videreutvikles i et samfunn uten statskirke. Vi organiserer folk som ønsker å markere sin livssynstilhørighet. Det blir viktigere enn noensinne. Seremoniene, også Borgerlig konfirmasjon, må være tydelige humanistiske tilbud.

Borgerlig konfirmasjon er et stort område når det gjelder utvikling av såvel kurset som seremonien. Det gjelder kompetansebygging og kvalitetssikring på ulike områder, som BK-instruktører og kursledere, det gjelder arrangørgruppene, det gjelder estetikken i seremoniene og det gjelder hjelpemidler og håndbøker, for å nevne noe. Både lokalt og sentralt arbeides det med disse problemstillingene.

Det er et ønske at bokas artikler skal bli lest av forbundets seremonimedarbeidere og tillitsvalgte og, kanskje særlig, av de som styrer med budsjettene våre. En annen målgruppe er våre kritikere. Det er å håpe at artiklene skal kunne gi nyttig bakgrunnsstoff når man atter en gang må stå opp og slåss.

Med ett unntak er bidragsyterne hentet fra kontorene i Humanismens Hus. De har ulike faglige innfallsvinkler for å belyse temaet seremonier generelt og Borgerlig konfirmasjon spesielt.

Den foreliggende bok er delt i tre hovedbolker:

1. Humanistiske seremonier,

2. Borgerlig konfirmasjon,

3. Borgerlige konfirmanter gjennom fem tiår.

1. HUMANISTISKE SEREMONIER

Vi lar vår gjest utenfra slippe til først. Sosialantropolog Thomas Hylland Eriksen presenterer et bakteppe for dagens situasjon – om meningen med overgangsseremonier og om seremonienes allmennmenneskelighet. Dette er et bidrag som ikke minst gir næring til spørsmålet om å forstå den samfunnsmessige og politiske sammenhengen våre humanistiske seremonier kan plasseres i. Samfunnet rundt oss endrer seg hele tiden. Hva er våre seremoniers funksjon i dag, og hva bør vi være forberedt på i framtiden når det gjelder den sosialantropologiske sammenhengen?

Forholdet mellom rasjonelle seremonier og religiøse ritualer blir behandlet i generalsekretær Lars Gules artikkel. Med utgangspunkt i artikkelen kan vi som er seremoniarrangører spørre oss: Hvor rasjonell bør en seremoni i vår regi være? Hva kan vi tillate oss av kommunikasjonsmessige virkemidler?

Hvorfor arrangerer forbundet humanistiske seremonier? Levi Fragell, president i Det humanistiske verdensforbund (IHEU, International Humanist and Ethical Union), har gjennom en årrekke sett hvilken betydning seremoniene har og har hatt for utviklingen av Human-Etisk Forbund og for vårt overordnede mål om å styrke humanistiske verdier i samfunnet. I sin artikkel systematiserer han sin begrunnelse i fire typer argumenter: De psykologiske, de sosialantropologiske, de ideologiske og de pragmatisk og statistisk orienterte.

2. BORGERLIG KONFIRMASJON

I sin historiske innledning til denne bolken beskriver seremonikonsulent Rolf Solheim tiden omkring starten av Borgerlig konfirmasjon. Solheim, som personlig kjente ekteparet Horn, har vært i arkivet og funnet frem til materiale fra denne perioden. Grunnlaget for dagens suksess ble lagt den gang. En «flying start» kan man trygt si det var da borgere med høy sosial og samfunnsmessig status sluttet opp om Borgerlig konfirmasjon, slik at selveste Universitetets Aula huset den første seremonien i 1951.

Tilbake i nåtiden stiller livssynsrådgiver Kjartan Selnes spørsmålet: Er Borgerlig konfirmasjon meningsfull som humanistisk seremoni? I artikkelen fokuserer han, med ulike innfallsvinkler, på viktig bakgrunnskunnskap som forutsetning for tilrettelegging av kurs og seremoni. Humanisme som livssynsforankring hos oss som arrangører – i hvilken grad kan det komme til uttrykk når vi tilrettelegger kurs og seremoni for de borgerlige konfirmantene?

Skolekonsulent Hans Christian Nes følger opp og geleider oss gjennom en historisk oversikt over utviklingen av humanistiske dannelsesidealer og humanistisk pedagogikk. Relatert til målsettingen for konfirmasjonskurset framheves den filosofiske samtale og erfaringsbasert pedagogikk som gode metoder å møte de unge på i konfirmasjonskurset.

For en som står midt oppi alle BK-utfordringene til daglig, er evne til raske sceneskift en viktig forutsetning. I denne sammenheng gir seremonikonsulent Inger Johanne Slaatta noen refleksjoner over et stort aktivitetsområde for organisasjonens mange konfirmasjonsmedarbeidere. Det stilles stadig større krav til å takle vekst, både hva menneskelige og økonomiske ressurser angår.

3. BORGERLIGE KONFIRMANTER GJENNOM FEM TIÅR

Fram til 1968 arrangerte Human-Etisk Forbund Borgerlig konfirmasjon kun i Oslo. Det hadde sammenheng med utvikling av organisasjonsstrukturen i forbundet. Den første lokal-foreningen var Vestfoldlaget, som ble stiftet i 1966. Oslo fylkeslag ble først startet i 1979.

I Humanismens Hus finnes derfor samtlige protokoller med navnetrekk fra de borgerlige konfirmantene som har konfirmert seg i Oslo gjennom 5 ti-år.

Kirsti Bergh, journalist i Human-Etisk Forbunds medlemsavis Fri tanke, har funnet fram til fem tidligere konfirmanter, en fra hvert ti-år. To av dem har skrevet sine bidrag selv, Bernt Hagtvet og Ingebjørg Seip. For de andres del er tekstene intervjuer, bearbeidet av Kirsti Bergh. Vi har satt stor pris på at disse ville bidra til boka.

Takk til alle bidragsyterne

Redaksjonen


DEL 1

Humanistiske seremonier


Seremonienes allmennmenneskelighet

AV THOMAS HYLLAND ERIKSEN

Det må ha vært tidlig på 1980-tallet, la oss si 1982 eller ‘83. Som ung, radikal student flakket jeg jevnlig omkring i Universitetsbokhandelen på Blindern på jakt etter oppbyggelig lesestoff – den gang inneholdt bokhandelen fremdeles en egen reol med tekster av Marx, Engels og Lenin, stort sett utgitt på engelsk av sovjetiske forlag og til salgs for en latterlig lav pris. Denne dagen stanset jeg imidlertid opp ved en liten paperback av sosiologen Peter Berger, med tittelen Facing Up To Modernity. Berger var ingens yndling i den senradikale perioden på Blindern. Han var nemlig, av alle ting, en borgerlig sosiolog. Og selv de av oss som aldri fikk til å kalle oss marxister, hadde lite til overs for borgerlig sosiologi; den bygde jo på den grunnleggende misforståelsen at det var ideer og sosiale institusjoner som opprettholdt verden – ikke økonomiske eller politiske maktforhold. Den slags idealisme var naturligvis til å dø av latter over.

Det var uansett ingen tvil om at Berger var en fordømt god skribent (og dem var det ikke akkurat overflod av i sosiologien), og dertil skrev han om viktige ting: Motkulturen og hippiebevegelsen, samfunnets sekularisering, fremmedgjøring og normoppløsning. Jeg plukket med meg boken, gikk hjem og begynte å lese. Et stykke ut på ettermiddagen satte kaffen seg plutselig i halsen. Temaet var hippiebevegelsens oppgjør med foreldregenerasjonens stivnede tradisjoner. Deres mål, skrev han, var å kvitte seg med de «tomme konvensjonene» og leve som frie, bunn ærlige mennesker frie for hemninger og borgerlige fordommer. Så sant, så sant. Men så fortsatte han med å fortelle om hvordan nye konvensjoner, tradisjoner og fordommer etablerte seg med lynets hastighet i de nye, radikale miljøene. Plus ça change, c’est plus la même chose, som konservative sosiologer pleide å si: Jo større forandringer, desto mer forblir det samme.

Denne analysen hadde jeg ikke bedt om å få i fanget, og da den hadde sunket inn, var jeg en illusjon fattigere og en innsikt rikere. For sannheten er at ingen samfunn klarer seg uten de såkalte tomme konvensjonene. For å ta seremonier spesielt – som denne artikkelen skal handle om – har mange revolusjonære forsøkt å kvitte seg med dem: Revolusjonens nye regime skal kaste av seg fortidens slagg og rette blikket mot fremtiden. Det er aldri gått svært mange år før seremoniene og ritualene er vendt tilbake, kanskje med ny fasade, men alltid med sterk kontinuitet til fortiden. Etter den russiske revolusjon forsøkte man eksempelvis å kvitte seg med julen; den kom snikende tilbake etter bare noen få år, og selv de antidemokratiske og grunnleggende ateistiske bolsjevikene måtte bite i det sure eplet og legalisere julefeiringen, ellers hadde de risikert en motrevolusjon. Tørsten etter tradisjon og ritualer er ellers tatt godt på kornet i Ingvar Ambjørnsens Pelle og Proffen-bøker, der foreldrene er raddiser som har avskaffet alle de stive, borgerlige formene, mens barna gjør alt de kan for å gjeninnføre dem.

Det er liten tvil om at ritualer og seremonier berører noe allmennmenneskelig. Mange arkeologer og antropologer som forsker på menneskets evolusjon, betrakter ritualene som den vesentligste forskjellen mellom mennesket og dets umiddelbare forgjengere. Nye funn viser videre at neanderthalerne begravde sine døde og dekorerte gravene (som ikke var stort mer enn fordypninger i jorden) med blomster. Det er nøyaktig slike funn som får oss til å føle oss i slekt med disse muskuløse karene, som vi ellers vet lite om. Til alle tider har mennesker følt behov for å markere overganger mellom livsfaser, merkedager og endringer i naturen. For å forstå hvordan dette kan ha seg, må vi stille et par-tre spørsmål, og jeg foreslår i tur og orden hva, hvordan og hvorfor.

HVA?

Sosiologen Steven Lukes har foreslått å definere ritualer som «regelbundet aktivitet med symbolsk karakter, som trekker deltagernes oppmerksomhet mot gjenstander for tanke og handling som de betrakter som særlig betydningsfulle.» (Enkelte skiller mellom ritualer og seremonier; det er ikke nødvendig i denne sammenhengen.) Dette er en moderne definisjon, som kan inkludere såvel verdslige som religiøse ritualer. Tidligere var det vanligere å avgrense ritualer til religiøse, eller sakrale, hendelser (mens seremonier gjerne var forbundet med politisk makt; kroning, kongelige bryllup osv.). Ritualene brakte med andre ord mennesker i nærkontakt med overnaturlige vesener, eller i det minste abstrakte «høyere makter». Dette var blant annet synet til Emile Durkheim, hvis innflytelsesrike religionssosiologi ble utgitt like før første verdenskrig. Imidlertid var ritualenes funksjon ifølge dette perspektivet noe annet enn deres innhold. Folk trodde at de gikk inn i ritualene for å tilbe overnaturlige vesener, men i virkeligheten deltok de i disse store, emosjonelt ladede arrangementene fordi det styrket samfunnets fellesskap. Satt på spissen kan man si med Durkheim at man rent faktisk tilba Samfunnet.

Nå har dette perspektivet, som avgrenser seg til religiøse handlinger, forlengst vist seg å være utilstrekkelig. Én ting er at det ofte er vanskelig å sette grensen mellom religion og andre ting. Skulle man ikke for eksempel kunne betrakte nasjonalisme som en type religion, der Gud er skiftet ut med Nasjonen? Og kan man ikke si om store idrettsarrangementer at de til forveksling ligner på religiøse ritualer? I sekulariserte samfunn vil man naturligvis finne rituelle former mange andre steder enn i de religiøse institusjonene. Imidlertid har det lenge vært kjent at dette også er tilfellet i tradisjonelle samfunn. Den mest berømte analysen av et rituale som finnes i antropologien, er trolig Clifford Geertz’ tolkning av hanekamp på Bali. Studien hans er fullt ut i overensstemmelse med Lukes’ definisjon – hanekampen er regelbundet og dramatisert, og den trekker uten tvil deltagernes oppmerksomhet mot vesentlige ting i deres tilværelse. Hanenes basketak symboliserer blant annet manndom, konkurranse, hierarki og balinesisk identitet.

Dessuten er noen av de aller viktigste ritualene i menneskers liv i første rekke forbundet med livets gang, ikke med det hinsidige. Det er dem vi kaller overgangsriter, som markerer overgangen fra én livsfase til en annen eller mellom liv og død. Den første generelle teorien om overgangsriter ble utviklet av den franske antropologen Arnold van Gennep allerede i 1908, og den står seg den dag i dag adskillig bedre enn mye av det som er skrevet om både religion, magi og ritualer i mellomtiden.

Van Genneps bok, som omsider ble utgitt på norsk nitti år etter originalutgivelsen, trekker veksler på et bredt tilfang av materiale fra ulike tradisjonelle samfunn. De vanligste overgangsritualene (rites de passage) er forbundet med graviditet og fødsel, med pubertet, med forlovelse og ekteskap, og med død. Omtrent halve boken hans handler om overgangen fra barn til voksen, altså det vi vanligvis omtaler som initieringsritualer. Det er her han finner det rikeste materialet, og i mange samfunn er disse konfirmasjonslignende seremoniene de viktigste overhodet – skjønt nesten alle samfunn også har dramatiserte, «opphøyde» forløp knyttet til fødsel, ekteskap og død. Det er gjennom initieringen at ukjønnede barn blir til kjønnede voksne; de går fra en aseksuell til en seksuell verden, fra avhengighet til ansvarlighet og fra naivitet til modenhet.

Før vi går videre, kan vi samlende si at ritualer og seremonier bekrefter en kosmisk eller verdslig orden, de har en form som plasserer dem utenfor eller over det hverdagslige, de håndterer dramatiske forandringer (som død eller kjønnsmodning) ved å gi dem en fastlagt dreiebok og de er samfunnets påskudd til å se seg selv utenfra.

HVORDAN?

Det som gjør overgangsriter spesielt interessante, rent bortsett fra at de er så utbredte, er at de er forbundet med kriser. Et dødsfall er alltid en krise i et lite samfunn, ikke primært på grunn av sorg og savn, men fordi endel av samfunnets rutiner og kunnskaper går tapt når et voksent medlem faller fra. Da gjelder det mer enn noen gang å markere at «livet går videre»; at vedkommende har etterlatt seg en arv som kommende slekter forplikter seg til å videreføre. Overgangen fra barn til voksen er mindre sørgelig, men ikke dermed mindre dramatisk. Som nevnt brukte van Gennep mye plass på initieringsriter, og hans berømte etterfølger Victor Turner, som skrev i annen halvdel av det tyvende århundre, konsentrerte seg nesten utelukkende om initiering i sine arbeider om ritualer og symboler hos ndembu-folket i Zambia.

Som barn har man ingen identitetsproblemer, og samfunnet har små vanskeligheter med å håndtere barn. De er avmektige små mennesker, som stort sett må adlyde foreldre og annen øvrighet og som sjelden er i åpen opposisjon. Barn er ikke plaget av usikkerhet og ambivalens; de tenker og handler spontant og ubekymret. Likeledes er voksenstatusen i de fleste samfunn klart definert. Som voksen har man ansvar for å bidra til familiens økonomi, man forventes å etablere sin egen familie, få barn og viderebringe samfunnets verdier. Den vanskeligste livsfasen, både sett fra individets og fra samfunnets synsvinkel, er ungdomstiden. I vårt samfunn er den strukket ut så langt i begge retninger at den snart har rent flertall i antall år. Slik har det ikke allid vært, og slik er det heller ikke andre steder. Ungkar og spellemann-tilpasningen er langtfra ukjent i tradisjonelle samfunn, men ugifte voksne betraktes likevel som voksne, med fulle rettigheter og plikter – og med et betydelig press om å gå inn i neste livsfase, den gifte mann eller kvinne. Generelt er ungdomstiden en kort og frustrerende livsfase, og den utbredte ungdomsdyrkingen som kjennetegner vår tid, kan slik betraktes som en type seigpining.

Tiden rundt puberteten markeres overalt ved de samme fysiske forandringene, og samtidig øker forventningene om at man skal tre inn i en voksentilværelse. I samfunn der ektemenn generelt er en del eldre enn hustruer, går piker mer eller mindre direkte fra barndom til barnefødsler. Gutter forventes på sin side å mestre krevende arbeid, savn og prøvelser. For begge kjønn gjelder det at når de kommer ut av initieringen, er det med en blanding av stolthet og frykt. I Nord-Norge var sigarettetuiet en tid en vanlig konfirmasjonsgave til gutter: Den ferdige konfirmanten var voksen nok til å dra til sjøs eller på fiske og følgelig også voksen nok til å røyke tobakk. I stammesamfunn kan initieringen påføre initianden permanente ytre tegn på at han eller hun nå er å betrakte som en ferdig voksen – tatoveringer er ikke uvanlige – eller de får klær, sminke eller eiendom som markerer at de er over i en ny livsfase.

Siden livsfasene i utgangspunktet har en tendens til å gli gradvis over i hverandre, kreves det en omfattende innsats for å markere et tydelig brudd. Barnet må løftes ut av sine vante omgivelser lik en narkoman på avvenningskur og må på kort tid få nye erfaringer som er av en så dramatisk karakter at han eller hun kommer ut igjen på den andre siden som «et nytt menneske». Både van Gennep og Turner skiller mellom ulike stadier i disse overgangsritene. Først markeres et brudd. Det skjer ved at initianden fjernes fra sitt vanlige miljø – plasseres i en religiøs institusjon, i isolat, ute i bushen eller lignende. Så kommer den lange liminalfasen, den farlige tiden da man hverken er det ene eller det andre, men utsettes for innsprøytninger av kunnskap, fysiske prøvelser og krevende oppgaver og – i mange tilfeller – kameratskap med jevnaldrende av samme kjønn. Ettersom omstendighetene rundt initieringen ofte er ekstreme og skremmende, kan dette erfaringsfellesskapet gi grunnlag for livslange vennskap. Til slutt skjer en re-integrering i samfunnet; man vender tilbake, men nå som et nytt menneske, med friske arr, nye klær eller andre ytre tegn (som konfirmantdress?) på at man er en annen nå enn før man ble tatt bort fra sine nærmeste.

Denne beskrivelsen er enkel og stilisert og passer ikke på alle initieringsriter. Fremfor alt er det ofte store forskjeller på gutters og pikers riter. I noen samfunn legges det videre størst vekt på tilegnelse av kunnskap, den være seg praktisk eller «hemmelig»; andre steder står praktiske ferdigheter mer sentralt. I tradisjonelle afrikanske samfunn er mot og evnen til å tåle lidelse ofte viktig; blant indiske brahminer er kunnskap og personlige egenskaper som tålmodighet mer sentralt. Noen steder er forarbeidet langvarig, som ved den kristne konfirmasjon der man «leser for presten» i månedsvis før den store søndagen i kirken; andre steder foregår alt i løpet av noen få, fortettede dager. Noen steder bruker man lyd og lukt (musikk, røkelse...) for å oppnå den ønskede effekten av avsondrethet; andre steder klarer man seg uten. Bruk av andre effekter, for eksempel faste og smerte, varierer også. Ofte, men ikke alltid, mottar initianden gaver som synlige tegn på voksen status. Og det finnes naturligvis andre, interessante variasjoner. Aldersmessig kan initieringsriter eksempelvis finne sted når man er ni eller når man er fjorten.

Ikke desto mindre er det påfallende hvor mange likhetstrekk slike riter har overalt; problemene forbundet med å gjøre voksne av barn er ikke nye. Dette er det verdt å notere seg neste gang man bekymrer seg over ungdommen nå til dags. Skjønt, som nevnt, det er noe spesielt med et samfunn som ikke lenger ser seg i stand til å markere overgangen fra barn til voksen på en ordentlig, tillitsvekkende måte og som derfor er dømt til å befolkes av mennesker som ikke føler seg riktig voksne før de er langt ute i tredveårene. Men nok om det.

HVORFOR?

De gjengse samfunnsvitenskapelige forklaringene av overgangsriter, og i grunnen av alle slags ritualer og seremonier, legger vanligvis vekt på to dimensjoner ved slike fenomener: den instrumentelle eller politiske og den ekspressive eller meningsfylte. Sagt på en annen måte: Ritualer og seremonier bidrar til samfunnets opprettholdelse og minner innbyggerne om hva som står på spill; og de gir deltagerne en intens opplevelse av kontakt med noe som er større enn dem selv.

I denne sammenhengen kan det nevnes at slike ritualer nesten alltid er offentlige i den forstand at ritualenes fullbyrdelse har et publikum, som riktignok kan være stort eller lite. Den norske, lutherske konfirmasjonen er, i sin tradisjonelle form, en glimrende illustrasjon på flere sentrale trekk ved initieringsriter i sin alminnelighet. Gitt at samfunnet sluttet opp om Kirken og kristendommens doktriner, var konfirmasjonen en skikkelig komprimert markering av en hel vifte av verdier og institusjoner. Den legitimerte både politisk og åndelig øvrighet ved at konfirmanten måtte sverge troskap til kristendommen. Den minnet både konfirmanter og publikum om viktigheten av kristendommens verdensbilde, læresetninger og påbud. Den skapte horisontal solidaritet mellom personer på samme alder. Den bekreftet og synliggjorde det store lokalfellesskapet (i kirken) i tillegg til det lille (i familiens feiring). Gavene, som kanskje mer typisk bestod av bibler og sølvkors enn av sigarettetuier (senere er som kjent både stereoanlegg og merkeklær blitt adskillig vanligere), markerte en ny modenhet og ansvarlighet hos initianden.

På dette punktet begynner det å bli på tide med en vurdering av hva som skjer når et rituale ikke lenger fungerer i henhold til intensjonene; men først er det nødvendig å presisere hvorfor slike dramatiserte hendelser er så viktige. Fremfor alt utgjør de et hengsel mellom fortid og fremtid, men også mellom enkeltperson og samfunnshelhet. De tilbyr velprøvde, allment anerkjente redskaper for å håndtere livssituasjoner som ellers ville ha ledet mange lukt ut i kaos. Ved inngåelse av ekteskap, enten det er kirkelig eller ateistisk, blir det sikkert et halvt dusin ganger innprentet brudeparet, av forskjellige personer (den som utfører vielsen, forloverne, brudens far osv.), hva et ekteskap er og hva som forventes av dem som har giftet seg. Så vet man hva man har gjort. Når noen dør, finnes det faste, rutiniserte teknikker for å komme helskinnet ut igjen på den andre siden. «Før» blir forbundet med «etter» gjennom en nøye regissert liminalfase med klare markeringer av begynnelse og avslutning. Ved begravelsen forstår avdødes nærmeste dessuten at de ikke er alene, både i den forstand at andre støtter dem og at andre har gjennomgått det samme. Dermed oppmuntrer seremonien også til refleksjon over hvem man er og hva slags omgivelser man befinner seg i. Hvis vi ser bort fra sporten, er disse livsfaseseremoniene snart det eneste samlende som er igjen i denne typen samfunn.

HVA NÅR SEREMONIENE IKKE LENGER VIRKER?

En av de snodigste antropologiske artiklene om ritualer er skrevet av tidligere nevnte Geertz. Den handler ikke om hanekamp på Bali, men om en mislykket begravelse på Java. Javanesisk religion har i flere hundre år vært en blanding av islam (som er Indonesias viktigste religion) og eldre tradisjoner, både hinduisme og lokale religioner. Ved de store livsfaseseremoniene, som begravelser, kom denne synkretismen tydelig til uttrykk ved at flere typer spesialister ble trukket inn. Javaneserne var romslige nok til å ha plass til flere, overlappende verdensbilder og flere religiøse orienteringer. Allerede på 1950-tallet begynte en tydelig polarisering mellom «de synkretistiske» og muslimene, som i dag har ført til en utbredt islamsk puritanisme på øya. I denne settingen var det at en ti år gammel gutt plutselig døde. På grunn av rivaliseringen mellom de to retningene, viste det seg imidlertid å være komplett umulig å få arrangert begravelsen hans på en ordentlig måte. De rituelle ekspertene nektet å samarbeide, og ingen ville ha noe med liket å gjøre, blant annet av frykt for å bidra til en ytterligere polarisering. Gutten ble til slutt begravet, men det lot til å være full forvirring om hvordan det skulle gjøres. Etter Geertz’ syn var årsaken til problemet at det var manglende samsvar mellom folks sosiale liv og deres kulturelle forestillinger: I arbeidslivet og ellers var de nå integrert i en moderne virkelighet, men kulturelt sett – i sin forestillingsverden – var de fremdeles bønder i et småsamfunn. Derfor klarte de ikke å skille mellom religiøse og politiske aspekter ved symboler og tolket politisk rivalisering inn i et metafysisk verdensbilde. De tok med andre ord politikken på alvor på den gale måten – ikke som maktspill, men som kamp om grunnleggende verdier og livssyn.

Tanken om at ulike deler av kulturen forandrer seg i forskjellig hastighet, er både gammel og god. Det er for eksempel åpenbart at monarkiet i våre skandinaviske land har forandret seg langsommere enn det meste, og mange mener dessuten at dagens skole gir svar på gårsdagens spørsmål. Problemene som oppstår omkring arrangerte ekteskap hos barn av innvandrere og deres foreldre, skyldes kanskje dypest sett et sprik som er omvendt det Geertz beskrev: Her har den sosiale praksis (arrangerte ekteskap) forandret seg langsommere enn den kulturelle virkelighet (barn av innvandrere som er sterkt preget av vestlig, individualistisk frihetstenkning). Hva så med overgangsritene, som i mange hundre år har vært monopolisert av kirken? Det enkleste svaret for humanetikere må være at kirken tilbød svar på forrige århundres spørsmål og at den må erstattes med noe mer tidsmessig. En noe mer kompleks posisjon vil registrere at kirken har forandret seg i galopperende tempo (skjønt den ofte har skjult sine spor) og i dag fremstår som nokså ribbet for religiøst innhold – den har beholdt, vil enkelte mene, de gode sidene (fellesskap, refleksjon over etiske spørsmål) og kvittet seg med de dårlige (utdatert metafysikk). Enten man velger den enkle eller den komplekse posisjonen, vil konklusjonen være noenlunde den samme: Et ateistisk alternativ må betraktes som en seriøs konkurrent til de kirkelige overgangsritene, og det er gode grunner til å mene at tapet av metafysisk innhold ikke er overveldende.

La meg avslutte ved å ta det mest opplagte eksempelet en omdreining til: Den norske konfirmasjonen er for manges vedkommende en type seremoni som ikke lenger virker i henhold til de opprinnelige intensjonene, men som iallfall delvis har fått et nytt innhold. Forholdet til kristendommen er, trolig for de fleste konfirmanter, i beste fall diffust. Kursingen og kunnskapstestingen knyttet til ritualet er betydelig mindre omfattende enn før, og det er ikke lenger mulig å stryke når man står for presten. Elementet av prøvelse er med andre ord borte. Lojaliteten til kirke og stat blir ikke tematisert hverken implisitt eller eksplisitt. Ingen vil lenger betrakte en konfirmert gutt eller pike som voksen: Adgangen til voksenlivets gleder og sorger ble forskjøvet langt oppover i årsklassene i løpet av det tyvende århundre. Vi snakker med andre ord hverken om brudd, liminalitet eller reintegrering her. Det som står igjen, er to ting: Konfirmasjonsseremonien inviterer til refleksjon over ens plass i verden, og den legemliggjør sosiale fellesskap som sjelden materialiserer seg ellers. Anledningene til å realisere disse mulighetene ble færre og færre gjennom hele forrige århundre, delvis uavhengig av kirkens vekst og fall i folk flests dagligliv. Hvis man ønsker det, kan man lett finne ikke-religiøse, konfirmasjonslignende institusjoner i andre samfunn. Men det er ikke avgjørende. For rent bortsett fra at overgangsseremoniene, av grunner som nettopp er nevnt, har en viktig rolle å spille i alle samfunn – ikke minst i de samfunn som bevisst underspiller deres betydning – så gjenstår et metafysisk mysterium i humanetikken som kan være like overveldende som kristendommens høyere sfærer: Er det ikke tilfelle at humanetikere dyrker mennesket og at det er dette merkverdige og ubegripelige vesenet som står i sentrum for alle deres seremonier? I så fall ligger det tilstrekkelig metafysisk kraft her til å fylle katedraler.

